Perinteisiä pitkähelmaisia dirndl-pukija Lienzissä Itävallan Tirolissa vuonna 2015.
**Dirndl** [ˈdɪʁndl̩] on naisten puku Alppien saksankielisiltä alueilta. Sitä käyttävät perinteisesti naiset ja tytöt Itävallassa, Baijerissa (kaakkoisessa Saksassa), Liechtensteinissa, Sveitsissä ja Italian alppialueilla Etelä-Tirolissa. Dirndl-pukuun kuuluu tyköistuva liivi, jossa on laaja pääntie, liivin alla käytettävä pusero, leveähelmainen korkeavyötäröinen hame sekä esiliina.   

Dirndliä pidetään kansanpuvuna ( saks. *Tracht*). Se kehittyi Alppien talonpoikaisväen puvuksi 1500- ja 1700-lukujen välisenä aikana.    Nykyään sitä pidetään naisten ja tyttöjen perinteisenä asuna Alppien saksankielisissä osissa. Eri alueilla on siitä omaleimaisia versioitaan. Dirndlin vastineena miehille ja pojille pidetään lederhosenia.

Puku
----

Dirndl-puvun osat ovat liivi, hame, pusero ja esiliina. 

**Liivi** ( saks. *Mieder* tai *Leiberl*) on tyköistuva ja siinä on laaja pääntie. Tyypillinen liivi koostuu yhdestä kappaleesta ja se suljetaan etukeskeltä nauhoilla, napeilla, hakasilla tai vetoketjulla. Vetoketju voi sijaita myös takana tai sivulla. Perinteisesti liivi valmistettiin tummasta lujasta puuvillakankaasta, jotta vaate olisi kestävä. Nykyaikaisempia malleja vartan liivi voidaan tehdä läpivärjätystä tai painokuvioidusta puuvillasta, pellavasta, sametista tai silkistä. Pääntie on perinteisesti pyöreä tai suorakaiteen muotoinen, nykyaikaisissa malleissa se voi myös olla korkea, V-muotoinen, sydämen muotoinen tai erikoisen laaja. Etenkin julkisissa tilaisuuksissa käytettävissä liiveissä on usein koristeena kirjailua. 

**Hame** (saks. *Rock*) on laajahelmainen ja vyötäröltä laskostettu. Hame ja liivi olivat alun perin erilliset vaatekappaleet, mutta 1930-luvulta lähtien ne on ommeltu yhteen. Perinteinen dirndl-hame on pitkä, mutta nykyisin hame on tyypillisesti keskipitkä. Myös minipituisia hameita on. Perinteisesti hameeseen kuuluu esiliinan alle jäävä tasku sivussa tai edessä.  

Liivin alle puettava **pusero** (saks. *Bluse*) on lyhyt, sen helma ulottuu vyötärölle. Puseron ja etenkin sen pääntien tyyli vaikuttaa dirndl-puvun kokonaisvaikutelmaan. Laaja pääntie puserossa ja liivissä korostaa dekolteeta kun taas kiinteämpi pääntie antaa siveän vaikutelman. Perinteisissä malleissa puseron pääntie kulkee kaulan vierellä. Suosittuja tyylejä ovat V-muotoiset, suorakulmaiset tai sydämenmuotoiset pääntiet. Pusero on yleensä valkoinen ja sen materiaali on useimmiten batisti, pellava tai pitsi. Lyhyet puhvihihat ovat tyypilliset, mutta myös kapeat lyhyet tai pitkät hihat ovat yleiset.  

**Esiliina** (saks. *Schürze*) on kapea ja kiinnittyy hameeseen peittäen sen etuosan. Perinteiset esiliinamallit vaihtelevat paikallisten perinteiden mukaan ja ovat yleensä yksivärisiä. Nykyaikaisissa puvuissa esiliinat ovat monimutkaisempia.

Lähteet
-------

1. 1 2 3 4 5  Gexi Tostmann, *The dirndl: With instructions*. Panorama, Vienna, 1990.
2. ↑  *Concise Oxford English Dictionary*, 12th edition, ed. Angus Stevenson and Maurice Waite. Oxford University Press, Oxford, 2011, page 406.
3. ↑  Dirndlkleid, das *Duden*. Viitattu 31.7.2020.
4. 1 2 3 4 5 6  Ein Kleid für die Dirn' – Mode & Kosmetik – derStandard.at › Lifestyle *Derstandard.at*.  5.9.2006. Viitattu 29.11.2023. "Ein Kleid für die Dirn' – Mode & Kosmetik – derStandard.at › Lifestyle". *Derstandard.at*. 5 September 2006. Retrieved 7 May 2020.
5. ↑  *Ethnic Dress in the United States: A Cultural Encyclopedia*, eds. Annette Lynch; Mitchell D. Strauss (Lanham, MD: Rowman & Littlefield, 2015), p. 100.
6. 1 2 3 4  The essential Dirndl (and Lederhosen) guide *www.austria.info*. Viitattu 29.11.2023.
7. ↑  German Dirndl – an illustrated guide *Destination-munich.com*. Viitattu 18.6.2020.
8. ↑  Cordula Reyer: Was kann das Dirndl dafür, dass es missbraucht wurde?.  *Welt*, 19.9.2010. Artikkelin verkkoversio.
9. 1 2 3  Daniela Müller and Susanne Trettenbrein. *Alles Dirndl*. Anton Pustet Verlag, Salzburg 2013.  ISBN 978-3-7025-0693-3
10. ↑  Dirndlbluse, die *Duden*. Viitattu 30.7.2020. de